### Resumé

*JURA har anmodet om at igangsætte en lokalplan for et nyt boligområde ved Clavs Andresen i Vandel. Lokalplanområdet ligger i den nordlige del af Vandel syd for Mellemvejen og vest for Clavs Andresen og er på ca. 11 ha. Mod nordøst ligger et eksisterende erhvervsområde. Området ligger i dag som græsmarker opdelt af et nord-syd-gående levende hegn langs [adresse] samt et tætbevokset areal med høje træer midt i området. En del af området er i dag kommuneplanlagt som dels rekreativt område og dels boligområde. En del af det eksisterende erhvervsområde mod nord mod [adresse] inddrages i lokalplanen og ændres til en rekreativ ramme. Denne del udlægges til naturområde og skal skabe en bufferzone mod erhvervsområdet. Lokalplanen skal give mulighed for både åben-lav boliger (parcelhuse) og tæt-lav boliger (rækkehuse og lign.).*

### Sagsfremstilling

![Figur 1: Kort over [adresse]:image/jpeg;base64...)

Figur 1: Kort over lokalplanområdet.

![Figur 2: Forslag til bebyggelsesplan.](data:image/jpeg;base64...)

Figur 2: Forslag til bebyggelsesplan.

**Planens historik**
Teknisk Udvalg besluttede på mødet 23. maj 2023, pkt. nr. 123, at igangsætte udarbejdelse af lokalplan nr. 1369 og tillæg nr. 37.
Tillægget har været i fordebat fra 12. juni 2023 til 26. juni 2023.

**Lokalplanens indhold**
JURA har anmodet om at igangsætte en lokalplan for et nyt boligområde ved Clavs Andresen i Vandel. Der er lokal efterspørgsel på bl.a. rækkehuse i Vandel. Lokalplanen skal give mulighed for både åben-lav boliger (parcelhuse) og tæt-lav boliger (rækkehuse og lign.).

Lokalplanområdet ligger i den nordlige del af Vandel lige syd for Mellemvejen og vest for Clavs Andresen og er på ca. 11 ha. Mod nordøst ligger et eksisterende erhvervsområde. Området ligger i dag som græsmarker opdelt af et nord-syd-gående levende hegn langs [adresse] samt et tætbevokset areal med høje træer midt i området. Lokalplanområdet ligger tæt på indkøbsmuligheder med Vandel Brugsforening mod nordøst og med god forbindelse til resten af [adresse] mod syd og med idrætsfaciliteter i og ved Vandelhallen lige vest for lokalplanområdet.

En del af det eksisterende erhvervsområde mod nord mod [adresse] inddrages i lokalplanen og ændres til en rekreativ ramme. Denne del udlægges til naturområde for at skabe en bufferzone mod erhvervsområdet.

Vejadgangen sker fra Clavs Andresen dér, hvor den nuværende [adresse] slutter til. I bebyggelsesplanen er der indarbejdet et stinet, der binder lokalplanområdet godt sammen og med mulighed for stitilslutninger uden for området til de nævnte faciliteter. Der er indarbejdet nogle markante grønne træk i bebyggelsesplanen. En af dem er [adresse], der går midt i området fra syd til nord og som er omgivet af træer og anden beplantning på begge sider. Dette træk ønskes bevaret og vejen omlagt til en sti. I den nordlige del af lokalplanområdet ligger et rekreativt område, hvor en del tænkes etableret som skov eller tættere beplantning af træer i det omfang, det er muligt, uden at afkaste en skovbyggelinje.

Lokalplanområdet ligger i byzone.

**Særlige planmæssige forhold**
Støj
Der er udarbejdet en støjberegning, der viser, at der skal anlægges en støjvold på 6,5 m mod erhvervsområdet, så der også bliver mulighed for at placere boliger mod øst i den eksisterende boligramme.

**Kommuneplantillæg**
Der er udarbejdet et kommuneplantillæg, da en del af erhvervsrammen 22.E.3 ændres til en rekreativ ramme. Tillægget har været i fordebat fra 12. juni 2023 til 26. juni 2023.

Der kom en enkelt bemærkning om at placere tæt-lav bebyggelse tættere på Brugsen af hensyn til ældre mennesker. Vandel Lokalråd har igennem processen ønsket tæt-lav boliger i lokalplanens vestlige del tættest på [adresse] og stiforbindelser mod syd og vest, og det vurderes, at denne placering har kortest forbindelse til flere af byens faciliteter. Derfor er denne placering fastholdt.

**Vurdering af afledte konsekvenser**
Der er foretaget en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Helhedsvurderingen viser, at lokalplanen ikke har afledte konsekvenser på de undersøgte forhold.

**Miljøvurdering**
Forslag til lokalplan nr. 1369 og tillæg nr. 37 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

**Høringsperiode**
Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen og tillægget fastsættes til otte uger, da tillægget har været i fordebat, og dermed har særlig interesse for offentligheden.

**Overtagelsespligt/Frafaldserklæring**
Lokalplanområdet ejes af kommunen, og en frafaldserklæring er derfor ikke nødvendig.

### Klima og resiliensvurdering

Den bæredygtige byudvikling opnås blandt andet ved at spare på arealerne og fokusere på kvalitet. Eksisterende byområder kan genanvendes og udnytte kollektiv trafik og kollektiv forsyning bedre. Det betyder også, at den del af byudviklingen, som foregår i endnu ubebyggede områder, skal foregå med ressourcebevidsthed og tage hensyn til arealforbruget, vandmiljøet og klimaforandringerne.

Lokalplanområdet ligger i forlængelse af den eksisterende by med kort afstand til flere forskellige idrætsfaciliteter. Der er desuden mulighed for at benytte kollektiv trafik ved busstoppesteder indenfor en afstand af ca. 500 m.
De grønne områder i boligområder skal tilskynde til fysisk aktivitet, leg og motion. Der skal arbejdes på at integrere boligområdets stisystem i et overordnet stisystem. I lokalplanområdet udlægges et stisystem mod naboområder, skov, eksisterende sti ([adresse]) samt lokalt på boligveje med fortove. Der vil således være gode muligheder for at bevæge sig rundt i området.

Dette medvirker til at reducere lokalplanens forventede klimaaftryk. Nyt byggeri og anlægsarbejde vil dog altid øge udledningen af CO2.

### Sagens videre forløb

Sagen skal behandles af Økonomiudvalget og byrådet.

### Historik

#### Teknik- og Miljødirektøren indstiller, den 12. december 2023, punkt 267:

**at** udvalget anbefaler over for byrådet, at forslag til lokalplan nr. 1369 og tillæg nr. 37 til Kommuneplan 2021-2033 vedtages og offentliggøres i 8 uger.

#### Beslutning fra Teknisk Udvalg, den 12. december 2023, punkt 267:

Anbefalet.

Julie Thygesen, Karsten Lassen og August Christensen tog forbehold.

Bent Bech var fraværende.

#### Beslutning fra Økonomiudvalget, den 8. januar 2024, punkt 8:

Anbefales.

Rasmus Schmidt, Simon Schou og Mads Bruun tog forbehold for deres stillingtagen til Byrådets behandling af sagen.

### Beslutning

Godkendt.